text: Rumænske dieseltyve taget på fersk gerning
  06 august 2014 kl. 04.34
  Tre rumænske mænd forsøgte tirsdag middag at stjæle diesel fra en gravemaskine på en byggeplads. Men vakse arbejdere opdagede dem og spærrede flugtvejen med lastbil.
  Kl 13.12 tirsdag kører tre rumænske mænd ind på en byggeplads på Skovbybygade syd for Haderslev.
  - De tror nok, at det er en forladt byggeplads, for tidspunktet er lidt specielt, siger vagtchef ved Syd- og Sønderjyllands Politi Claus Skovgaard til TV SYD.
  Her forsøger de at tømme en gravemaskine for diesel, men de tre tyve bliver taget med slangen i tanken. Nogle arbejdere på byggepladsen opdager ugerningen, og de tre rumænske mænd vil flygte.
  Men det vil arbejderne ikke lade dem gøre.
  - Arbejderne på byggepladsen sætter en lastvil på tværs af flugtvejen, og de tre mænd ender med at blive siddende i bilen indtil politiet kommer. De ville vist ikke ud til arbejderne, siger vagtchefen til TV SYD.
  Alle tre rumænere har fået en straksbøde på 1000 kr hver. De er alle løsladt igen.
  